बेल्जियम और इंग्लैंड अब से कुछ ही घंटे बाद फीफा विश्व कप के 21वें संस्करण में सेंट पीटर्सबर्ग स्टेडियम में खेले जाने वाले तीसरे स्थान के मैच में आमने-सामने होंगी. विश्व कप फाइनल में न पहुंचना दोनों टीमों को बेशक चुभा होगा, लेकिन अब समय है जब यह दोनों इससे बाहर निकल कर एक नए अंत को अंजाम दे सकती हैं और खुशी के साथ स्वदेश लौट सकती हैं. फ्रांस ने बेल्जियम को कड़े मुकाबले में मात देकर फाइनल में जाने नहीं दिया. इंग्लैंड की टीम एक गोल से आगे होने के बाद भी क्रोएशिया से 1-2 से हार गई और दूसरी बार फाइनल में जाने से महरूम रही. भारतीय समयानुसार यह मैच साढ़े सात बजे से खेला जाएगा.